b'\n_START_ARTICLE_\nAlex Pietrangelo\n_START_SECTION_\nUra\n_START_PARAGRAPH_\nPietrangelo oli voittamassa vuonna 2005 Ontarion paikallisen juniorisarjan mestaruutta Toronto Jr. Canadiensin joukkueessa. H\xc3\xa4n teki sarjan finaalin voittomaalin Markham Waxersia vastaan. Vuotta my\xc3\xb6hemmin OHL-joukkue Mississauga IceDogs varasi Pietrangelon kolmentena pelaajana OHL:n varaustilaisuudessa ja h\xc3\xa4n siirtyi kaudeksi 2006\xe2\x80\x932007 joukkueen riveihin. Pietrangelo pelasi siell\xc3\xa4 hyv\xc3\xa4n tulokaskauden ja teki 59 runkosarjaottelussa tehot 7+45=52, joilla h\xc3\xa4n sijoittui IceDogsin sis\xc3\xa4isess\xc3\xa4 sy\xc3\xb6tt\xc3\xb6p\xc3\xb6rssiss\xc3\xa4 toiseksi Michael Swiftin j\xc3\xa4lkeen ja OHL:n puolustajien sy\xc3\xb6tt\xc3\xb6p\xc3\xb6rssiss\xc3\xa4 viidenneksi. Pietrangelo valittiin kauden p\xc3\xa4\xc3\xa4tteeksi OHL:n tulokkaiden t\xc3\xa4hdist\xc3\xb6kent\xc3\xa4lliseen, OHL:n kolmanteen t\xc3\xa4hdist\xc3\xb6kent\xc3\xa4lliseen sek\xc3\xa4 koko CHL:n tulokkaiden t\xc3\xa4hdist\xc3\xb6kent\xc3\xa4lliseen._NEWLINE_Kaudeksi 2007\xe2\x80\x932008 IceDogs muutti Niagaraan. Pietrangelo teki OHL:n runkosarjassa 60 ottelussa tehot 13+40=53, jotka j\xc3\xa4iv\xc3\xa4t h\xc3\xa4nen yhden kauden piste-enn\xc3\xa4tykseksi liigassa. Pietrangelo sijoittui puolustajien pistep\xc3\xb6rssiss\xc3\xa4 kahdeksanneksi. H\xc3\xa4n oli Jordan Foremanin j\xc3\xa4lkeen IceDogsin toiseksi tehokkain puolustaja ja sijoittui joukkueen sis\xc3\xa4isess\xc3\xa4 pistep\xc3\xb6rssiss\xc3\xa4 nelj\xc3\xa4nneksi. Kev\xc3\xa4\xc3\xa4n 2008 pudotuspeleiss\xc3\xa4 Pietrangelo oli tehoilla 5+4=9 IceDogsin tehokkain puolustaja sek\xc3\xa4 puolustajien maalip\xc3\xb6rssin toinen Belleville Bullsin P.K. Subbanin j\xc3\xa4lkeen. Puolustajien pistep\xc3\xb6rssiss\xc3\xa4 h\xc3\xa4n oli nelj\xc3\xa4s. Pietrangelo valittiin kauden p\xc3\xa4\xc3\xa4tteeksi OHL:n kolmanteen t\xc3\xa4hdist\xc3\xb6kent\xc3\xa4lliseen. St. Louis Blues varasi h\xc3\xa4net koko varaustilaisuuden nelj\xc3\xa4nten\xc3\xa4 pelaajana kes\xc3\xa4ll\xc3\xa4 2008._NEWLINE_Pietrangelo teki syyskuussa 2008 tulokassopimuksen St. Louis Bluesin kanssa ja h\xc3\xa4n sai paikan joukkueesta harjoitusleirin j\xc3\xa4lkeen. H\xc3\xa4n pelasi ensimm\xc3\xa4isen NHL-ottelunsa 10. lokakuuta 2008 Nashville Predatorsia vastaan, mutta sai kolme p\xc3\xa4iv\xc3\xa4\xc3\xa4 my\xc3\xb6hemmin iskun p\xc3\xa4\xc3\xa4h\xc3\xa4ns\xc3\xa4 joutuessaan New York Rangersin Ryan Hollwegin taklaamaksi. Pietrangelo ei ollut kauan poissa, mutta h\xc3\xa4net l\xc3\xa4hetettiin yhteens\xc3\xa4 kahdeksan ottelun j\xc3\xa4lkeen takaisin OHL:\xc3\xa4\xc3\xa4n ja Niagara IceDogsiin. Pietrangelo teki pelaamissaan NHL-otteluissa yhden sy\xc3\xb6tt\xc3\xb6pisteen. IceDogsissa h\xc3\xa4n toimi joukkueensa kapteenina ja teki 36 runkosarjaottelussa tehot 8+21=29, joilla Pietrangelo oli IceDogsin toiseksi tehokkain puolustaja Drew Schiestelin j\xc3\xa4lkeen. H\xc3\xa4net valittiin kauden p\xc3\xa4\xc3\xa4tteeksi j\xc3\xa4lleen OHL:n kolmanteen t\xc3\xa4hdist\xc3\xb6kent\xc3\xa4lliseen. Kev\xc3\xa4\xc3\xa4ll\xc3\xa4 2009 Pietrangelo palasi St. Louis Bluesin organisaatioon pelatessaan sen farmijoukkue Peoria Rivermeniss\xc3\xa4, AHL:ss\xc3\xa4. H\xc3\xa4n pelasi joukkueessa yhden runkosarja- ja seitsem\xc3\xa4n playoff-ottelua._NEWLINE_Kauden 2009\xe2\x80\x932010 Pietrangelo aloitti St. louis Bluesissa. H\xc3\xa4n pelasi syksyll\xc3\xa4 2009 yhdeks\xc3\xa4n ottelua tehden tehot 1+1=2. Pietrangelo teki NHL-uransa avausmaalin 25. lokakuuta 2009 Dallas Starsin Marty Turcon taakse. Blues lainasi h\xc3\xa4net Kanadan k\xc3\xa4ytett\xc3\xa4v\xc3\xa4ksi alle 20-vuotiaiden MM-kilpailuihin, joiden j\xc3\xa4lkeen Pietrangelo siirtyi loppukaudeksi takaisin OHL:\xc3\xa4\xc3\xa4n. Ennen sinne siirtymist\xc3\xa4\xc3\xa4n Niagara IceDogs kuitenkin kauppasi h\xc3\xa4net Barrie Coltsiin, jossa Pietrangelo teki 25 runkosarjaottelussa otteluihinsa ja pelipaikkaansa n\xc3\xa4hden hyv\xc3\xa4t tehot 9+20=29. Kev\xc3\xa4\xc3\xa4n 2010 pudotuspeleiss\xc3\xa4 h\xc3\xa4n teki 17 ottelussa tehot 2+12=14, joilla Pietrangelo oli Coltsin toiseksi tehokkain puolustaja T.J. Brodien j\xc3\xa4lkeen. Pietrangelo oli kuitenkin joukkueen eniten maaleja tehnyt puolustaja. Kauden aikana OHL:n t\xc3\xa4hdist\xc3\xb6ottelussakin pelannut Pietrangelo valittiin jo nelj\xc3\xa4nnen kerran per\xc3\xa4kk\xc3\xa4in OHL:n kolmanteen t\xc3\xa4hdist\xc3\xb6kent\xc3\xa4lliseen._NEWLINE_Kausi 2010\xe2\x80\x932011 oli Pietrangelon ensimm\xc3\xa4inen kokonainen NHL:ss\xc3\xa4. H\xc3\xa4n teki my\xc3\xb6s l\xc3\xa4pimurtonsa liigassa tekem\xc3\xa4ll\xc3\xa4 79 runkosarjaottelussa tehot 11+32=43, joilla Pietrangelo oli Bluesin tehokkain puolustaja.\n_START_SECTION_\nMuuta\n_START_PARAGRAPH_\nAlexin set\xc3\xa4 Frank Pietrangelo on entinen NHL-maalivahti. H\xc3\xa4n torjui kausina 1987\xe2\x80\x931994 Pittsburgh Penguinsin ja Hartford Whalersin joukkueissa.'